*PROGRAM*

*slovenskega predsedovanja*

*Strategiji EU za jadransko – jonsko regijo*

*1 junij 2020 – 31 maj 2021*

Ljubljana, 1. junij 2020

Slovenija prevzema predsedovanje Strategiji EU za jadransko–jonsko regijo (**EUSAIR**) v izjemnem času, ko se odpirajo nove priložnosti po izkušnji epidemije, ki sta ji bila podvržena Evropa in svet. Zdelo se je, da se je svet ustavil, a sodelovanje si je hitro utrlo novo pot in se preselilo na spletna orodja.

Slovensko predsedstvo si je za ključno nalogo zadalo **zeleno povezljivost.** Vključuje jo v vse pomembnejše aktivnosti regije z namenom izboljšanja kvalitete življenja na obalnih območjih morja naše regije kot tudi v zaledju. Hkrati pa poziva k usklajenemu ukrepanju, ki temelji na upoštevanju ekosistemskih storitev morja, obale in celotne jadransko-jonske regije. Zeleno mora biti tudi okrevanje po krizi Covid-19.

Pomembno prioriteto slovenskega predsedovanja predstavlja zahodni Balkan in **nadaljevanje širitvenega procesa** **EU.** Začetek pristopnih pogajanj za Albanijo in Severno Makedonijo bo med mejniki, ki krepijo notranjo povezanost v regiji.

Posebna pozornost bo namenjena tudi **strukturi upravljanja EUSAIR**, ki je edinstvena osnova za doseganje skupnih ciljev ter najboljša platforma za uresničevanje Zelene agende za zahodni Balkan.

Vsa zadana prizadevanja bodo obrodila sadove le, če bodo Jadransko-jonske države in regije uspešno združile moči z Evropsko komisijo pri zagotavljanju prepotrebnih **finančnih sredstev** za zagotovitev blaginje v regiji. Zato je ključnega pomena***umeščanje*** dogovorjenih strateških makro-regionalnih aktivnosti v kohezijske in predpristopne programe EU za obdobje 2021-2027, kar bo tudi v središču dogajanja slovenskega predsedovanja EUSAIR.

Koledar najpomembnejših dogodkov:

* **27. maj 2020, videokonferenca:** Srečanje ministrov EUSAIR in zasedanje Jadransko-jonskega Sveta - prevzem predsedovanja od Republike Srbije.
* **10. junij 2020, videokonferenca**: Izredno zasedanje Upravnega odbora EUSAIR, ki bo zaradi Covid-19 potekalo s pomočjo spletnih orodij, bo namenjeno dogovoru o ključnih prioritetah EUSAIR, ki naj bi bile umeščene v evropske strukturne in investicijske sklade ter sklade predpristopne pomoči EU za obdobje 2021-2027.
* **14.–25. september 2020, slovenska obala:** Teden sredozemske obale in makro-regionalnih strategij (v nadaljevanju **TSO**, napovednik na: https://bit.ly/2TLYtQG) je tradicionalni in prvi tovrstni redni letni dogodek na evropski ravni. V dosedanjih izvedbah se je izkazal kot koristno orodje za izmenjavo izkušenj in usklajevanje načrtov v okviru makro-regionalnih strategij in drugih podobnih povezav sodelovanja. Možnosti, ki jih nudi TSO, so na voljo vsem aktivnostim z makro-regionalnega področja.
* **16. september 2020, slovenska obala (TSO)**: Skupno zasedanje *treh* predsedstev vseh štirih makro-regionalnih strategij.
* **17. september 2020,** **slovenska obala (TSO)**: Zasedanje Upravnega odbora. EUSAIR;
* **februar 2020, Bruselj**: Zasedanje Upravnega odbora EUSAIR v okviru tedna makro-regionalnih strategij EU;
* **10. – 12. maj 2021, Slovenija**: Letni forum in srečanje ministrov EUSAIR, kot vsebinski zaključek slovenskega predsedovanja ter priložnost za predstavitev vseh izvedenih aktivnosti v minulem letu.

Poleg naštetega je v času slovenskega predsedovanja načrtovana še vrsta drugih tematskih dogodkov, med njimi:

* **september 2020**: okrogla miza na Strateškem forumu Bled za mlade, posvečena makroregionalnemu sodelovanju mladih;
* **v toku predsedovanja 20-21**: 12 -15 srečanj tematskih usmerjevalnih skupin;
* **september 2020 (TSO)**: srečanje nosilcev procesa pametnih specializacij in ključnih deležnikov EUSAIR z ambicijo vzpostavitve mreže pametnih specializacij v jadransko-jonski regiji in potencialno tudi širše.

Program slovenskega predsedovanja je bil pripravljen z vključevanjem vseh ključnih deležnikov na podlagi dobrih praks in bogatih izkušenj iz dosedanjega dela. Zadnja na seznamu uspešnih predsedovanj EUSAIR je Republika Srbija, ki je kljub izbruhu pandemije Covid-19 uspešno zaključila svoj mandat ter si zato prislužila izjemno priznanje. Zaradi Covid-19 nevarnosti, ki je v regiji še vedno prisotna, lahko pride do sprememb v programu ali načinu izvajanja.

Slovensko predsedovanje EUSAIR bo potekalo istočasno in usklajeno s predsedovanjem Jadransko-jonski pobudi. Obe povezavi bosta nadaljevali svojo usklajeno dejavnost za čim hitrejše okrevanje in nadaljevanje razvoja v smer splošne blaginje regije.

Za Slovenijo pomeni predsedovanje EUSAIR hkrati tudi uvod v njeno predsedovanje Svetu EU v drugi polovici 2021. Številne tematike se prekrivajo, zeleno okrevanje in zahodni Balkan pa ostajata njeni prednostni vsebini.